Hittegolf wink vir KapenaarsArgieffoto: www.apliac.abadosalfa.com Kapenaars kan hulle staal vir ŉ hittegolf wat die stad die naweek gaan tref. Die Suid-Afrikaanse Weerdiens het gewaarsku temperature van in die lae tot middel 30’s word verwag, wat ook die risiko van wegholveldbrande gaan verhoog. JP Smith, burgemeesterskomiteelid oor veiligheid en sekuriteit, het gesê daar was die afgelope week verskeie veldbrande. “Hoë temperature verhoog dikwels die voorkoms van veldbrande. Indien mense vuur maak, moet hulle sorg dat dit behoorlik geblus is voordat hulle ŉ braaiterrein verlaat,” het hy gesê. Volgens Smith stroom mense dikwels na swembaddens en die see om lafenis teen hoë temperature te kry. “Dit veroorsaak ’n risiko van verdrinking, veral omdat sommige mense soms onder die invloed van drank gaan swem. Dit is onwettig om alkohol op die strande te gebruik,” het hy gewaarsku. Smith het inwoners van en toeriste aan die Moederstad versoek om seker te maak hulle drink genoeg water en vermy buiteaktiwiteite waar moontlik.